Dzimis Voldemārs Maldonis
2027-07-18
1870. gada 18. jūlijā Tirzas pagastā rentnieka ģimenē dzimis Voldemārs Maldonis, luterāņu mācītājs un teologs, pedagogs, kā arī Latvijas Augstskolas (tagad - Latvijas Universitāte) Organizācijas komisijas un Padomes loceklis.
Pabeidzis Tirzas pagasta skolu, Tirzas, Vecpiebalgas un Liezēres draudzes skolas, kā arī Cēsu pilsētas skolu, viņš sekmīgi nokārtoja pārbaudījumu skolotāja tiesību iegūšanai. 1900. gadā V. Maldonis absolvēja Tērbatas (tagad – Tartu) Universitātes Teoloģijas fakultāti. Studiju laikā V. Maldonis pievienojās studentu korporācijai “Lettonia” un 20. gs. 20. gados kļuva par studentu korporāciju “Daugaviete” un “Beveronija” goda filistru. 1921. gadā, uzrakstījis doktora disertāciju “Šleiermahera sociālpedagoģijas filozofiskais pamats”, viņš ieguva filozofijas doktora grādu.
Sākot savu profesionālo darbību, viņš iesaistījās Rīgas Latviešu biedrības Zinību komisijas darbā, strādāja kā mācītājs Rīgā, Cēsīs, Lubānā, kā arī pasniedza lekcijas teoloģijā vairākās Cēsu skolās.
Viens no nozīmīgākajiem V. Maldoņa devumiem bija līdzdalība Latvijas Augstskolas dibināšanā. Viņš bija Latvijas Augstskolas Organizācijas komisijas loceklis un kopā ar citiem mācītājiem iesniedza lūgumu Izglītības ministrijai par Teoloģijas fakultātes dibināšanu. 1920. gadā viņš atklāja fakultātes darbību ar lekciju “Reliģijas sociālā vajadzība, attaisnojums no psiholoģijas viedokļa un attīstības gaita”.
Kopš 1920. gada V. Maldonis bija Latvijas Augstskolas docents, vēlāk – vecākais docents un 1922. gadā – profesors. Vairākkārt bijis fakultātes dekāns, viņš vadīja Sistemātiskās teoloģijas katedru, lasīja lekcijas reliģijas psiholoģijā, reliģijas filozofijā, dogmatikā, ētikā, reliģijas filozofijas un ētikas vēsturē un jaunāko laiku dogmatikas vēsturē. V. Maldonis bija arī Teoloģijas fakultātes žurnāla “Ceļš” redakcijas kolēģijas loceklis. 1935. gadā viņš piedalījās Latvijas Universitātes Jaunās aulas (tagad - Lielā aula) iesvētīšanas ceremonijā. 1938. gadā Latvijas Universitātē V. Maldonim tika piešķirts goda doktora grāds teoloģijā (Dr. theol. hon. causa).
V. Maldonis ir saņēmis vairākus augstus apbalvojumus: III šķiras Triju Zvaigžņu ordeni (1927), II šķiras Zviedrijas Gustava Vāsas ordeņa komandiera krustu (1927), Čehoslovākijas Baltās Lauvas ordeni, 1929. gadā – Krišjāņa Barona prēmiju.
V. Maldonis devās mūžībā 1941. gada 22. februārī, apglabāts Brūžu Bērzaines kapsētā Cēsīs.

Voldemārs Maldonis
VOLDEMĀRS MALDONIS
LU profesors Voldemārs Maldonis
Voldemāra Maldoņa Rīgas sieviešu ģimnāzija
